CELEX: 32014D0397
Language: ro
Date: 2014-06-25 00:00:00
Title: 2014/397/UE: Decizia de punere în aplicare a Comisiei din 25 iunie 2014 de amânare a datei de expirare a aprobării difetialonei și difenacumului în vederea utilizării în produsele biocide pentru tipul de produs 14  Text cu relevanță pentru SEE

26.6.2014   
            
            
               RO
            
            
               Jurnalul Oficial al Uniunii Europene
            
            
               L 186/111
            
         DECIZIA DE PUNERE ÎN APLICARE A COMISIEI
   din 25 iunie 2014
   de amânare a datei de expirare a aprobării difetialonei și difenacumului în vederea utilizării în produsele biocide pentru tipul de produs 14
   (Text cu relevanță pentru SEE)
   
      (2014/397/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
   întrucât:
   
               (1)
            
            
               Substanțele active difetialonă și difenacum au fost incluse în anexa I la Directiva 98/8/CE a Parlamentului European și a Consiliului (2) în vederea utilizării în produsele biocide pentru tipul de produs 14 și, în conformitate cu articolul 86 din Regulamentul (UE) nr. 528/2012, sunt considerate a fi aprobate în temeiul regulamentului respectiv sub rezerva specificațiilor și condițiilor stabilite în anexa I la directiva respectivă.
            
         
               (2)
            
            
               Aprobarea lor va expira la 31 octombrie 2014 și, respectiv, la 31 martie 2015. În conformitate cu articolul 13 alineatul (1) din Regulamentul (UE) nr. 528/2012, au fost depuse cereri pentru reînnoirea autorizării acestor substanțe active.
            
         
               (3)
            
            
               Din cauza riscurilor identificate și a caracteristicilor substanțelor active difetialonă și difenacum, care le fac să aibă un caracter potențial persistent, bioacumulativ și toxic sau foarte persistent și foarte bioacumulativ, reînnoirea autorizării lor este supusă unei evaluări a uneia sau a mai multor substanțe active alternative. În plus, din cauza acestor caracteristici, autorizarea substanțelor active respective poate fi reînnoită doar în cazul în care se poate demonstra că este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012.
            
         
               (4)
            
            
               Comisia a lansat un studiu privind măsurile de reducere a riscurilor care pot fi aplicate rodenticidelor anticoagulante, cu scopul de a propune măsurile cele mai adecvate pentru atenuarea riscurilor asociate proprietăților acestor substanțe active.
            
         
               (5)
            
            
               Studiul este în curs de desfășurare și ar trebui ca cei care solicită reînnoirea autorizării acestor substanțe active să aibă posibilitatea de a menționa concluziile studiului în cererea lor. În plus, concluziile acestui studiu ar trebui să fie luate în considerare atunci când se iau decizii privind reînnoirea aprobării tuturor rodenticidelor anticoagulante.
            
         
               (6)
            
            
               Pentru a facilita analizarea și compararea riscurilor și a beneficiilor tuturor rodenticidelor anticoagulante, precum și a măsurilor de atenuare a riscurilor aferente, evaluarea difetialonei și a difenacumului ar trebui amânată până la prezentarea ultimei cereri de reînnoire a ultimului rodenticid anticoagulant. Se preconizează că cererile de reînnoire a aprobării ultimelor rodenticide anticoagulante, și anume brodifacum, warfarină și warfarină sodică, vor fi prezentate până la 31 iulie 2015.
            
         
               (7)
            
            
               În consecință, din motive independente de voința solicitanților, este probabil ca aprobarea difetialonei și a difenacumului să expire înainte de a se lua o decizie privind reînnoirea lor. Prin urmare, este oportun să se prelungească data de expirare a aprobării acestor substanțe active cu o perioadă de timp suficientă pentru a permite examinarea cererilor.
            
         
               (8)
            
            
               Cu excepția datei de expirare a aprobării, aceste substanțe ar trebui să rămână aprobate sub rezerva specificațiilor și condițiilor prevăzute în anexa I la Directiva 98/8/CE.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Data de expirare a aprobării difetialonei și a difenacumului în vederea utilizării în produsele biocide pentru tipul de produs 14 este reportată la 30 iunie 2018.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 25 iunie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 167, 27.6.2012, p. 1.
   
      (2)  Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (JO L 123, 24.4.1998, p. 1).